ኮሚሽኑ ስደተኞችን ከኮቪድ 19 ለመከላከል ከኢትዮጵያ መንግሥት ጋር እየሰራ መሆኑን አስታወቀ
አዲስ አበባ፡- የተባበሩት መንግሥታት የስደተኞች ጉዳይ ከፍተኛ ኮሚሽን (ዩ ኤን ኤች ሲ አር)26 በሚሆኑ ካምፖች ውስጥ የሚገኙ ከ763ሺ በላይ የተለያዩ ሀገራት ስደተኞችን ከኮቪድ 19 ቫይረስ ወረርሽኝ ለመከላከል ከኢትዮጵያ መንግሥት ጋር በትብብር እየሰራ መሆኑንና ስደተኞቹም ከኢትዮጵያውያን ዜጎች እኩል እንክብካቤ እንዲያገኙ እየተደረገ መሆኑን አስታወቀ።
የኮሚሽኑ ጽህፈት ቤት ቃል አቀባይ አቶ ክሱት ገብረእግዚያብሄር ለአዲስ ዘመን ጋዜጣ እንደገለጹት፣ ኮሚሽኑ በለይቶ ማቆያ ግንባታና የውስጥ ዕቃ በማሟላት፣ እንዲሁም ለባለሙያዎች ሥልጠና በመስጠትና የገንዘብ ድጋፍ በማድረግ ከኢትዮጵያ መንግሥት ጋር በትብብር ወረርሽኙን የመከላከል ሥራ እየሰራ ይገኛል። ስደተኞች በየካምፖቻቸው ከተዘጋጀው የለይቶ ማቆያ አቅም በላይ የሆነ ችግር ሲያጋጥማቸው ወይንም ለቫይረሱ ተጋላጭ በሚሆኑበት ጊዜ በአካባቢው በመንግሥት በተዘጋጀ ለይቶ ማቆያ ከኢትዮጵያ ዜጎች እኩል የሚስተናገዱበት ሁኔታ መመቻቸቱን አቶ ክሱት ተናግረዋል።
በስደተኞችም፣ በኮሚሽኑ ሰራተኞችም ተጋላጭነት እንዳይኖር በየካምፖቹ የቅድመ መከላከያ ሳሙናና ውሃ በማቅረብ፣ማቆያ በማዘጋጀት፣ ወረርሽኙ ስለሚያደርሰው ጉዳት በሚረዱበት ቋንቋ የግንዛቤ ትምህርት በመስጠት ላይ መሆኑን አቶ ክሱት አመልክተዋል።
በጣም አስፈላጊ ጉዳይ ካልኖራቸውና ፍቃድ ካላገኙ ከየካምፖቻቸው እንዳይወጡ በማድረግ፣ ከየካምፓቻቸው ውጭ በየወሩ የሚሰጣቸውን የምግብ ዕርዳታ የሁለት ወር በመስጠት ምልልሱን በመቀነስ፣ በአንዴም ብዙ ሰው እንዳይስተናገድ በማድረግ የተጠናከረ የመከላከል ሥራ እየተሰራ መሆኑንም አስረድተዋል።
ወደተለያዩ ሀገራት ለመሄድ የጉዞ ሰነድ በማዘጋጀት ላይ ያሉ ስደተኞችም ለእነርሱ ደህንነት ሲባልና ድንበሮችም በመዘጋታቸው ለጊዜው አገልግሎቱ መቆሙንም ጠቁመዋል።
ወረርሽኙ እንደተከሰተ ኮሚሽኑ ለቅድመ ጥንቃቄ የሚውል የአፍና አፍንጫ መሸፈኛ ጭብል ለማቅረብና ሌሎችንም ያልታሰቡ ወጭዎችን ለማሟላት ያልተቻለበት ሁኔታ እንደነበር ያስታወሱት ቃል አቀባዩ፣ ሀገሮች ድንበራቸውን በመዝጋታቸው በተለይ ጭብል ለማቅረብ የተደረገውን ጥረት አጓቶት እንደነበር ገልጸዋል።
በሂደት ግን ወደ 140ሺ ጭብሎች መሰራጨታቸውንና በአካባቢ በሚገኝ ግብአት ጭብል እንዲያዘጋጁ በየካምፑ እየተሞከረ መሆኑን አመልክተዋል።ሙከራው የገቢ ምንጭም ሊሆን እንደሚችል ታሳቢ መደረጉንም ጠቁመዋል። የመከላከሉን ሥራ ለማጠናከርም 34 ሚሊዮን ዶላር በኮሚሽኑ በኩል መጠየቁን አስታ ውቀዋል።
በአሁኑ ጊዜ ሰፊ ቁጥር ያለው ስደተኛ የሚገኘው በጋምቤላ ክልል ውስጥ ሲሆን፣ በአካባቢውም ሰባት ካምፖች መኖራቸውን አመልክተዋል።
አዲስ ዘመን ሰኔ 4/2012ለምለም መንግሥቱ